Jeg kan godt forstå, du er rasende, for det er tarveligt af din mand at bruge jeres opsparing bag din ryg. Endda penge til jeres datters konfirmation. Men sket er sket, og hvis du stadig elsker ham, må I løse problemet. Jeg synes ikke, du skal sælge hans Vespa uden at sige det til ham. Heller ikke selv om han har gjort det samme mod dig. Du må fortælle ham, at scooteren ryger, så jeres datter kan få den konfirmation, der var tiltænkt hende. For selvfølgelig er det fair, at den bliver solgt, og din mand må spare sammen til en ny, hvis den betyder så meget for ham. Det kan trods alt ikke betyde mere end jeres datter. Jeg fornemmer, at han accepterer salget, og at I dermed kan glæde jeres datter med en fin konfirmation.